Anssi Jaakkola

Anssi Jaakkola (s. 13. maaliskuuta 1987 Kemi) on suomalainen jalkapallomaalivahti. Hän edustaa Englannin kakkosliigassa pelaavaa Bristol Roversia.

Seurajoukkueet
Jaakkola edusti aikuisten sarjoissa ensin TP-47:ää. Kaudella 2004 hän pelasi TP-47:n riveissä kaksi Veikkausliiga-ottelua ja lisäksi hän on pelannut myös 14 ottelua Ykkösessä. Suomessa Jaakkola on junioritasolla edustanut myös kemiläistä FC-88:a.

Tammikuussa 2007 TP-47 lainasi Jaakkolan AC Sienaan. Hän debytoi Sienan edustusjoukkueen kokoonpanossa 31. maaliskuuta 2007, muttei tuolloin kuitenkaan päässyt kentälle. Kesäkuussa 2007 lainaa jatkettiin elokuuhun 2008 asti. Serie A:ssa hän teki ensiesiintymisensä 18. toukokuuta 2008 tultuaan vaihdosta kentälle, kun joukkueen ykkösmaalivahti Dimítrios Eleftherópoulos loukkaantui noin kaksikymmentä minuuttia ennen pelin loppua. Kesäkuussa 2008 Jaakkola siirtyi Sienaan pysyvästi. Hän pelasi tämän jälkeen seurassa vain yhden Coppa Italian ottelun. Kevätkauden 2009 hän pelasi lainalla Italian neljännen sarjatason Lega Pro Seconda Divisionen Colligianassa.

Kesällä 2010 Jaakkola siirtyi tšekkiläiseen Slavia Prahaan, jossa pelasi kaksi liigaottelua. Tammikuussa 2011 hän siirtyi skotlantilaiseen Kilmarnockiin, jossa pelasi vajaan kolmen kauden aikana 14 ottelua. Hän pelasi kaudella 2011–2012 yhden ottelun Kilmarnockin tiellä liigacupin mestariksi. Jaakkola teki sopimuksen Etelä-Afrikan Premier Soccer Leaguessa pelaavaan Ajax Cape Towniin elokuussa 2013. Hän pelasi neljä ottelua, mukaan lukien finaalin, kun Ajax Cape Town voitti MTN 8 -cupin kaudella 2015–2016. Hän pelasi seurassa kaikkiaan 78 liigaottelua.

Jaakkola siirtyi Englannin mestaruussarjassa pelaavaan Readingiin kesällä 2016. Ensimmäisellä kaudellaan hän pelasi kaikkiaan kuudessa cup-ottelussa. Ensimmäisen Mestaruussarjan ottelunsa hän pelasi Boltonia vastaan marraskuussa 2017. Lopulta kolmen kauden aikana Jaakkola vartioi Readingin maalia yhteensä 30 ottelussa, joista 20 Mestaruussarjassa. Jaakkolan sopimus Readingissa päättyi kauden 2018–2019 päätteeksi.

Kesällä 2019 Jaakkola siirtyi ilmaisella siirrolla sarjaporrasta alemmas Ykkösliigassa pelaavaan Bristol Roversiin. Kesällä 2020 Jaakkola solmi jatkosopimuksen Bristol Roversin kanssa kesään 2022 asti. Kausi 2020–2021 oli kuitenkin Bristol Roversille ja Jaakkolalle hankala, ja Bristol Rovers tippui kauden päätteeksi Englannin kakkosliigaan. Molemmilla kausillaan Ykkösliigassa Jaakkola torjui Bristol Roversin maalilla 21 ottelussa. Kaudella 2021–2022 Joey Bartonin valmentama Bristol Rovers nousi dramaattisesti tehtyjen maalien turvin takaisin Ykkösliigaan, mutta Jaakkola vietti pääosan kaudesta vaihtopenkillä, pelaten vain neljässä Kakkosliigan ottelussa.

Maajoukkue 
15. toukokuuta 2009 Suomen alle 21-vuotiaiden maajoukkueen päävalmentaja Markku Kanerva valitsi Jaakkolan 40:n pelaajan ehdokaslistalle, josta valittiin lopullinen alle 21-vuotiaiden joukkue 15. kesäkuuta – 29. kesäkuuta Ruotsissa pelattuun EM-lopputurnaukseen. Jaakkola pelasi EM-kilpailuissa kaksi Suomen kolmesta tappiollisesta ottelusta. Kaikkiaan hän pelasi 11 alle 21-vuotiaiden maaottelua.

A-maajoukkueeseen Jaakkola sai kutsun ensi kertaa 30. elokuuta 2010. Ensimmäisen maaottelunsa hän pelasi 0−5-tappioon päättyneessä EM-karsintaottelussa Ruotsia vastaan 7. kesäkuuta 2011. Seuraavan kerran Jaakkola esiintyi maajoukkueessa tasan kuusi vuotta myöhemmin, kun Suomi jäi tasapeliin maaottelussa Liechtensteiniä vastaan 7. kesäkuuta 2017. Vuosina 2017–2021 Jaakkola muodosti A-maajoukkueen maalivahtikolmikon pitkälti Lukas Hradeckýn ja Jesse Jorosen kanssa, mutta sai tililleen vain yhden maaottelun Maltaa vastaan 26. maaliskuuta 2018. Jaakkola oli Suomen joukkueessa myös vuonna 2021 järjestetyissä vuoden 2020 EM-kisoissa.

Lähteet

Aiheesta muualla 
 Anssi Jaakkola Slavia Prahan sivuilla 

Suomalaiset jalkapallomaalivahdit
Vuonna 1987 syntyneet
Elävät henkilöt